**Az 1270. sz. NAUTILUS VÍZICSAPAT ALAPSZABÁLYA**

***a Budapest Környéki Törvényszék 5.Pk.60.483/2005/29. számú***

***végzésével kézhez vett ügyészségi fellebbezésben foglaltakra tekintettel***

**MÓDOSÍTÁSOKKAL EGYSÉGES SZERKEZETBEN**

***(A cím szerinti módosítások dátuma: 2016. január 9.,***

***a módosítások félkövér és egyben dőlt betűvel jelölve.)***

Az 1270.sz. NAUTILUS VÍZICSAPAT (a továbbiakban: Egyesület) az egyesülési jogról szóló törvény alapján működő, önkéntesen létrehozott demokratikus önkormányzattal, jogi személyiséggel rendelkező közhasznú civil szervezet, amelynek nyilvántartott tagsága van, rendszeresen működik céljai megvalósítása érdekében

I. Általános rendelkezések

Az Egyesület a székhelyközség és vonzáskörzete lakossága testkultúrájának magasabb színvonalra emelése, testnevelési és test-kulturális célok, igények érdekképviselete, érdekvédelme, továbbá a rendszeres sportolás, versenyzés, testedzés biztosítása, egészséges életmód propagálása, tömegsport szervezése, a működési területen a sport hírnevének öregbítése céljából alakult.

Az Egyesület neve és az ellátandó közfeladat:

 1./ Az egyesület neve: **1270.sz. Nautilus Vízicsapat**

 2./ Székhelye: 2336 Dunavarsány, Domariba-sziget u. 66.

 3./ Bélyegző: az egyesület a hivatalos iratain kör alakú bélyegzőt használ, körben az egyesület megnevezése, középen egy tengeralattjáró látható.

**Az Egyesület közhasznú szervezet.**

Az Egyesület közhasznú tevékenysége során egyrészt az alábbi **közfeladatokat** látja el közvetlenül, a Sportról szóló 2004. évi I. törvény 49 § alábbi pontjai alapján:

c) elősegíti az egészséges életmód és a szabadidősport gyakorlása feltételeinek megteremtését;

d) … részt vesz a versenysport, az utánpótlás-nevelés, az iskolai és diáksport, a főiskolai-egyetemi sport, a szabadidősport és a fogyatékosok sportja, valamint a helyi önkormányzatok által ellátott sportfeladatok finanszírozásában;

e) az esélyegyenlőség jegyében támogatja a gyermek- és ifjúsági sportot, a nők és a családok sportját, a hátrányos helyzetű társadalmi csoportok, valamint a fogyatékosok sportját;

i) gondoskodik az állami tulajdonban lévő sportlétesítmények … rendeltetésszerű hasznosításáról;

Az Egyesület közhasznú tevékenysége során másrészt az alábbi **közfeladatokat** látja el közvetlenül, a Sportról szóló 2004. évi I. törvény 55 § (1) alábbi pontjai alapján:

a) meghatározza a helyi sportfejlesztési koncepciót, és gondoskodik annak megvalósításáról;

b) az a) pontban foglalt célkitűzéseivel összhangban együttműködik a helyi sportszervezetekkel, sportszövetségekkel;

d) megteremti az önkormányzati iskolai … sporttevékenység gyakorlásának feltételeit

 4./ Az egyesület a céljait különösen a következő eszközökkel valósítja meg:

1. a község lakóinak összefogásával és az egyesület anyagi támogatásával,

2. a pályázatokon való részvétellel,

3. közös rendezvényekkel,

4. klubok működtetésével,

1. saját pályázatok kiírásával,
2. vállalkozási tevékenység végzésével,
3. fiatalokkal kapcsolatos minden kérdésben véleménynyilvánítással,
4. más érdek-képviseleti szervekkel együttműködve szociális és anyagi érdekeik képviselésével,
5. tanfolyamok, előadások, szakmai összejövetelek, versenyek szervezésével, melyeken bárki részt vehet.

 5./ Az egyesület működése Közép-magyarországi régió területére terjed ki.

 6./ Az egyesület jogi személy.

7./ Az Egyesület alapításának időpontja: 2005. december 28.

8./ Az Egyesület közvetlen politikai tevékenységet nem folytat, szervezete pártoktól független, azoktól támogatást nem fogad el és azoknak anyagi támogatást nem nyújt sem közvetlenül, sem közvetett módon. Az Egyesület országgyűlési, illetve önkormányzati képviselőjelölteket nem állíthat és nem támogathat.

**II. Az Egyesület tevékenysége**

Az Egyesület fontosabb feladatai:

1. Tömegsport bázis kialakítása, egészséges életmód népszerűsítése
2. A testnevelésnek és a sportnak hatékony eszközökkel való népszerűsítése.
3. Kapcsolatok kialakítása, és fenntartása más hazai és külföldi sportegyesületekkel.
4. Felvilágosítás és véleményadás a sport és egyéb hatáskörbe tartozó ügyekben.
5. A versenyzés és testedzés szervezeti és működési feltételeinek segítése és
biztosítása.
6. Környezet és a természet védelme és annak népszerűsítése.
7. Kapcsolattartás határon túli magyar szervezetekkel, azok támogatása
8. Testvérvárosi szervezetekkel kapcsolattartás

Fentiek szerint az Egyesület tevékenysége közhasznú tevékenységnek minősül, amit – az Egyesület tagjain kívül - bárki igénybe vehet.

# III. A tagsági viszonnyal kapcsolatos rendelkezések

1. Az Egyesület tagjai:

(1.) Az Egyesület tagja lehet minden magyar állampolgár, valamint belföldi állandó lakóhellyel rendelkező nem magyar állampolgár, aki elfogadja az egyesület Alapszabályát, és erről nyilatkozik.

(2.) Új tag felvételéről az Elnökség dönt. Az Elnökség elutasító döntésével szemben fellebbezni lehet az Egyesület közgyűléséhez. A közgyűlés e kérdésben a soron következő ülésen foglal állást.

(3.) Az Egyesület tagja tagdíjat fizet, melynek mértéke az alakulás évében 600 Ft/fő/év. Kiskorú tagot (18 év alatt) és nyugdíjast kedvezmény illet meg, melynek mértékéről a közgyűlés határoz.

(4.) A tagsági viszony megszűnik:

* kilépéssel,
* a tagsági jogviszony egyesület általi felmondásával,
* törléssel,
* kizárással,
* a tag halálával.

A tag tagsági jogviszonyát az egyesület képviselőjéhez intézett írásbeli nyilatkozattal bármikor, indokolás nélkül megszüntetheti. Ha az alapszabály a tagságot feltételekhez köti, és a tag nem felel meg ezeknek a feltételeknek, az egyesület a tagsági jogviszonyt 30 napos határidővel írásban felmondhatja. A felmondásról az egyesület közgyűlése dönt.

(5.) A tagok jogai:

* részt vehet az egyesület rendezvényein,
* kezdeményezheti a közgyűlés, az elnökség összehívását,
* a közgyűlésen az Egyesület életét érintő kérdésekben előterjesztést tehet,
véleményt nyilváníthat,
* a rendes tag választ és választható, a közgyűlésen szavazati joggal rendelkezik,
* megbízás alapján képviselheti az Egyesületet.
* Ingyenesen használhatja az egyesület vízitelepét és az eszközeit
* Saját használatra az Elnökség döntése és díjszabása alapján használhatja az egyesület vízitelepét és eszközeit

(6.) A tagok kötelezettségei különösen:

* az Alapszabályban rögzített célkitűzések megvalósítása érdekében
tevékenykedni,
* az Alapszabály rendelkezéseit maradéktalanul megtartani,
* a mindenkor megállapított tagdíjat megfizetni (kivéve a tiszteletbeli tagot),
* a közgyűlésen részt venni (csak a rendes tag),
* vállalt tisztségeit legjobb képességei szerint ellátni.

(7.) Az Egyesület tagjai a tagokat megillető jogok és az őket terhelő kötelezettségek terjedelme alapján:

1. rendes tagok,
2. tiszteletbeli tagok,
3. pártoló tagok.

2. A tagsági jogviszony keletkezése:

1. Rendes tagok
2. Az Egyesületbe való belépés és kilépés önkéntes.
3. Az alapító tagok az Egyesület rendes tagjai.

Egyéb, tagként belépni szándékozónak az Egyesületbe való felvételt az Elnökséghez benyújtott belépési nyilatkozattal írásban kell kérnie. Ezt a nyilatkozatot az Egyesület megőrizni köteles. Az Egyesület tagjait időrendi sorrendben lefűzött belépési nyilatkozatok segítségével tartja nyilván. A belépési nyilatkozat tartalmazza a tag nevét, születési adatait, címét, telefonszámát (kiskorú esetén a képviseletére jogosult személy nevét, címét, telefonszámát is).

A tagokról az egyesület listát vezet, mely tartalmazza a tag nevét, postacímét.

A tagdíjat minden év május 31-ig kötelesek a tagok befizetni az egyesület pénztárába.

Az egyesület éves tagdíja 2400 Ft/Fő/év. Évközben belépőknek a belépési nyilatkozat leadásával együtt kell befizetni a tagdíjat a pénztárba.

A tagdíj mértékét az elnökség évente ellenőrzi, ha szükséges azt módosításra javasolja a közgyűlésnek

A felvételről az Elnökség nyílt szavazással, egyszerű szótöbbséggel dönt. Szavazategyenlőség esetén a kérdést elvetettnek kell tekinteni, vagy új szavazást kell kiírni.. A tagfelvétel elutasítása ellen a tagként belépni szándékozott személy írásbeli indokolt beadványával a Közgyűléshez fellebbezhet, amely a soron következő közgyűlésen titkos szavazással, egyszerű szavazattöbbséggel dönt a fellebbezésben foglaltakról.

1. Tiszteletbeli tagok

Az Elnökség felkérése alapján a Közgyűlés Közgyűlésen résztvevő egyesületi tagok szavazata alapján az Egyesület céljának és feladatainak megvalósítása érdekében kifejtett tevékenysége elismeréseként az arra érdemes személyeknek az” 1270.sz. Nautilus Vízicsapat tiszteletbeli tagja" cím adományozható. A tiszteletbeli tag tagdíjat nem fizet, a Közgyűlésen tanácskozási joggal részt vehet, szavazati jog azonban nem illeti meg.

Tiszteletbeli tag lehet bármely természetes személy - így külföldi állampolgár is -, jogi személy, továbbá ezek jogi személyiséggel nem rendelkező szervezete. A Közgyűlés meghatározott időre tiszteletbeli elnököt is választhat.

A tiszteletbeli tagok tagsági jogai és kötelezettségei:

- tanácskozási joggal részvétel az Egyesület Közgyűlésein,

- javaslattételi, vélemény-nyilvánítási jog az Egyesület, valamint szerveinek működésével kapcsolatban,

- javaslattételi jog az Egyesületet, az Egyesület szerveit és a szabadidős sportot érintő kérdések megtárgyalására,

- a tiszteletbeli tagok kötelesek az Egyesület alapszabályát és egyéb szabályzatait
betartani, a vezető szervek határozatait végrehajtani.

A tiszteletbeli elnök jogai és kötelezettségei azonosak a tiszteletbeli tagok jogaival és kötelezettségeivel.

1. Pártoló tagok

Az Egyesület pártoló tagja lehet minden magyar állampolgár, valamint belföldi állandó lakóhellyel rendelkező nem magyar állampolgár, aki elfogadja az egyesület Alapszabályát, és erről nyilatkozik, továbbá az Egyesület tevékenységében részt kíván venni ***(de erre nem köteles), az Egyesület részére vagyoni hozzájárulást*** fizet, az Egyesület célkitűzéseinek megvalósításában ***saját döntése alapján*** részt vállal. A pártoló tagok nem kötelesek tagdíjat fizetni, az Egyesület alapszabályát és egyéb szabályzatait köteles betartani, a vezető szervek határozatait végrehajtani; jogosultak igénybe venni az Egyesület sportszolgáltatásait, részt vehetnek az Egyesület tevékenységében és rendezvényein, az egyesület szerveinek ülésein tanácskozási joggal részt vehetnek. A pártoló tagok az Egyesület közgyűlésén szavazati joggal nem rendelkeznek és nem választhatóak az Egyesület tisztségeire.

A pártoló tagok felvételüket az Elnökséghez benyújtott belépési nyilatkozat kitöltésével kezdeményezhetik. A felvételről az Elnökség nyílt szavazással, egyszerű szótöbbséggel dönt. Szavazategyenlőség esetén az Elnök szavazata dönt. A tagfelvétel elutasítása ellen a tagként belépni szándékozott személy írásbeli indokolt beadványával a Közgyűléshez fellebbezhet, amely a soron következő közgyűlésen titkos szavazással, egyszerű szavazattöbbséggel dönt a fellebbezésben foglaltakról.

3. A tagsági jogviszony megszűnése:

Az egyesületi tagság megszűnésének módjai:

1. Kilépés:

A rendes és pártoló tag tagsági jogviszonyát az egyesület képviselőjéhez intézett írásbeli nyilatkozattal bármikor, indokolás nélkül megszüntetheti, az a közléssel hatályossá válik. Az Egyesületből való kilépés önkéntes. A tag csak a kilépése időpontjáig kötelezhető a tagsági jogviszonyból eredő kötelezettségei teljesítésére.

1. Törlés:

Törléssel szűnik meg a rendes és pártoló tagság, ha a tag a legalább 4 hónapos tagdíj hátralékát - az Egyesület ajánlott levélben megküldött írásbeli felszólítása ellenére, az abban foglalt további 15 napos határidőben - elmulasztja befizetni.

1. ***Kizárás:***

***A tagnak jogszabályt, az Egyesület alapszabályát vagy közgyűlési határozatát súlyosan vagy ismételten sértő magatartása esetén az Elnökség – bármely egyesületi tag vagy egyesületi szerv kezdeményezésére – a taggal szemben kizárási eljárást folytathat le, ha az alapszabály a tisztességes eljárást biztosító szabályokat meghatározta.***

***Kizárható a tag különösen akkor, ha hat hónapon keresztül elmaradt a tagdíj megfizetésével. A tagdíj megfizetésének elmulasztása miatt a tag csak akkor zárható ki, ha a legalább hat hónapos mulasztás elteltét követően az Elnökség írásban – póthatáridő tűzésével és a jogkövetkezményekre, azaz a kizárásra történő figyelmeztetéssel – felszólította a tagdíjhátralék teljesítésére, mely felszólítás a póthatáridőn belül is eredménytelen maradt.***

***A kizárási eljárást bármely tag vagy egyesületi szerv kezdeményezésére az Elnökség folytatja le. A kizárási eljárásban a tagot az Elnökség ülésére meg kell hívni, azzal a figyelmeztetéssel, hogy a szabályszerű meghívása ellenére történő távolmaradása az ülés megtartását és a határozathozatalt nem akadályozza. Az ülésen biztosítani kell számára a védekezési lehetőséget. Az ülésen a tag képviselővel is képviseltetheti magát. A tag kizárását kimondó határozatot írásba kell foglalni és indokolással kell ellátni. Az indokolásnak tartalmaznia kell a kizárás alapjául szolgáló tényeket és bizonyítékokat, továbbá a jogorvoslati lehetőségről való tájékoztatást. Az Elnökség a kizárásról szóló határozatot a tagkizárási eljárás megindulásától számított 30 napon belül meghozza és 8 napon belül igazolható módon közli az érintett taggal.***

***A kizárt tag a kizárást kimondó elsőfokú elnökségi határozat ellen, a kézbesítéstől számított 15 napon belül az Egyesület Közgyűléséhez fellebbezéssel élhet. A Közgyűlés a fellebbezés tárgyában a soron következő ülésén nyílt szavazással, egyszerű szótöbbséggel dönt. A Közgyűlés határozatát annak meghozatalakor szóban kihirdeti és 8 napon belül írásban, igazolható módon is közli az érintett taggal.***

**IV. Az Egyesület szervezete**

Az Egyesület szervezete a Közgyűlésből, az Elnökségből, a Titkárságból, a Felügyelő Bizottságból és a Szakosztályból áll. Az Egyesület vezető tisztségviselőinek az Elnökség tagjai, továbbá a Felügyelő Bizottság tagjai minősülnek.

**A) A KÖZGYŰLÉS**

Az Egyesület legfőbb szerve a Közgyűlés. A Közgyűlés ülései nyilvánosak. A Közgyűlés nyilvánosságát a jelenlévők többségi határozattal csak jogszabályban meghatározott esetekben korlátozhatják.

A Közgyűlést évente legalább 1 alkalommal össze kell hívni (rendes közgyűlés).

***1. A Közgyűlés összehívása, határozatképessége, lebonyolítása:***

a) A közgyűlést az Elnök hívja össze. A közgyűlést megelőzően legalább 15 nappal meghívóban a közgyűlés helyét, idejét, a tervezett napirendi pontokat az Egyesület hivatalos internetes oldalára, a www.nautilus1270.hu honlapra feltöltött hirdetményként kell közzétenni, illetve levélben a tagok címére postán, vagy futár útján kell megküldeni.

b) Kötelező összehívni a közgyűlést (rendkívüli közgyűlés) abban az esetben is, amennyiben:

- azt a tagok több mint fele írásban,

- az elnökség többsége írásban,

- a Felügyelő Bizottság elnöke a Bizottság döntése alapján kéri.

A rendkívüli közgyűlést az Elnök - az arra okot adó körülmény bekövetkeztétől számított - 15 munkanapon belül köteles összehívni.

1. Az elnök vagy az elnök akadályoztatása esetén a titkár köteles a közgyűlést összehívni a szükséges intézkedések megtétele céljából, ha

a) az egyesület vagyona az esedékes tartozásokat nem fedezi;

b) az egyesület előreláthatólag nem lesz képes a tartozásokat esedékességkor teljesíteni;

vagy

c) az egyesület céljainak elérése veszélybe került.

2. Az 1. pont alapján összehívott közgyűlésen a tagok kötelesek az összehívásra okot adó

körülmény megszüntetése érdekében intézkedést tenni vagy az egyesület megszüntetéséről

dönteni.

c) A közgyűlés akkor határozatképes, ha azon a szavazásra jogosult tagok több mint fele jelen van.

(1) A döntéshozó szerv ülése akkor határozatképes, ha azon a leadható szavazatok több mint felét képviselő szavazásra jogosult részt vesz. A határozatképességet minden határozathozatalnál vizsgálni kell.

(2) Ha egy tag vagy alapító valamely ügyben nem szavazhat, őt az adott határozat meghozatalánál a határozatképesség megállapítása során figyelmen kívül kell hagyni.

d) A közgyűlés határozatképtelensége miatt megismételt közgyűlés az eredeti napirendi pontokban a megjelentek létszámától függetlenül határozatképes lesz. Az eredeti és a megismételt közgyűlés között legalább 1 órának el kell telnie. A közgyűlési meghívónak tartalmaznia kell a megismételt közgyűlés időpontját is. A meghívóban fel kell tüntetni, hogy a megismételt közgyűlés a megjelentek számára tekintet nélkül is határozatképes.

e) A tagsági jog személyhez fűződő jog, ezért a tagot másik tag a közgyűlésen nem képviselhet.

f) A közgyűlés, mint az egyesület legfelsőbb szerve bármely kérdésben dönthet.

g) A közgyűlés helyszíne: az egyesület székhelye.

h) A közgyűlés tisztségviselőinek, a levezető elnöknek, és a szavazatszámlálók megválasztásának szabályai:

A közgyűlés kizárólagos hatáskörébe tartozik a levezető elnök, a jegyzőkönyvvezető, 2 fő jegyzőkönyv hitelesítő és 2 fő szavazatszámláló megválasztása. A közgyűlés levezető elnöke az 1270. sz. NAUTILUS VÍZICSAPAT-ban a szokás szerint az Egyesület elnöke, aki a közgyűlés kezdetekor megkéri a jelenlévőket, hogy fogadják őt el levezető elnöknek. A levezető elnök személyének elfogadásához a jelenlévők egyhangú szavazata szükséges. A levezető elnök feladata a közgyűlés levezetése és a közgyűlésen hozott határozatok jegyzőkönyvbe mondása. A jegyzőkönyvvezetőt, a 2 fő jegyzőkönyv hitelesítőt és a 2 fő szavazatszámlálót az Elnök javaslata alapján a közgyűlés kéri fel az Egyesület tagjai közül. Személyük elfogadásához szintén a jelenlévők egyhangú szavazata szükséges. Szavazatszámláló nem lehet az Egyesület alkalmazottja, a vezető tisztségviselők, illetőleg tisztújító közgyűlés esetén a jelöltlistán szereplő tisztségviselők, valamint az említett személyek közeli hozzátartozója.

2. A Közgyűlés napirendje:

2.1. A Közgyűlés napirendjét az Egyesület Elnöksége állapítja meg és terjeszti a
Közgyűlés elé.

2.2. A Közgyűlés kötelező napirendje:

1. az Elnökség beszámolója az Egyesület tevékenységéről, szakmai, pénzügyi
beszámoló és a mérleg jóváhagyása,
2. a Felügyelő Bizottság beszámolója,
3. az Egyesület tagjai, valamint az Elnökség által beterjesztett alapszabály-
módosító javaslatok,
4. egyéb javaslatok.

2.3. A közgyűlés napirendjére vonatkozó javaslatokat a tagoknak az Elnökséghez
kell benyújtaniuk. Az Elnökség a saját javaslatait, illetve a tagok javaslatait a közgyűlés egyéb tárgyalásra kerülő anyagaival együtt a meghívóval együtt köteles a tagoknak eljuttatni.

A napirend kiegészítése

a) A közgyűlési meghívó kézbesítésétől vagy közzétételétől számított 10 napon belül a tagok és az egyesület szervei a közgyűlést összehívó szervtől vagy személytől a napirend kiegészítését kérhetik, a kiegészítés indokolásával.

b) A napirend kiegészítésének tárgyában a közgyűlést összehívó szerv vagy személy jogosult dönteni ***2 napon belül. Az a közgyűlést összehívó szerv vagy személy a napirend kiegészítését elutasíthatja vagy a kérelemnek helyt adhat. Döntését, továbbá elfogadás esetén a kiegészített napirendi pontokat minden esetben annak meghozatalától számított legkésőbb 2 napon belül igazolható módon közli a tagokkal.*** Ha a napirend kiegészítése iránti kérelemről a közgyűlést összehívó szerv vagy személy nem dönt vagy azt elutasítja, a közgyűlés a napirend elfogadásáról szóló határozat meghozatalát megelőzően külön dönt a napirend kiegészítésének tárgyában***, azzal, hogy a szabályszerűen nem közölt napirenden szereplő kérdésben csak akkor hozható határozat, ha valamennyi részvételre jogosult jelen van és a napirenden nem szereplő kérdés megtárgyalásához egyhangúlag hozzájárulnak.***

3. A Közgyűlés hatásköre:

A közgyűlés hatáskörébe tartozik:

1. az alapszabály módosítása;
2. az egyesület ***(jogutódlással, vagy jogutód nélküli)*** megszűnésének, egyesülésének és szétválásának elhatározása;
3. a vezető tisztségviselő megválasztása, visszahívása és díjazásának megállapítása;
4. az éves költségvetés elfogadása;
5. az éves beszámoló – ezen belül az ügyvezető szervnek az egyesület vagyoni helyzetéről szóló jelentésének – elfogadása;
6. a vezető tisztségviselő feletti munkáltatói jogok gyakorlása, ha a vezető tisztségviselő az egyesülettel munkaviszonyban áll;
7. az olyan szerződés megkötésének jóváhagyása, amelyet az egyesület saját tagjával, vezető tisztségviselőjével, a felügyelőbizottság tagjával vagy ezek hozzátartozójával köt;
8. a jelenlegi és korábbi egyesületi tagok, a vezető tisztségviselők és a felügyelőbizottsági tagok vagy más egyesületi szervek tagjai elleni kártérítési igények érvényesítéséről való döntés;
9. a felügyelőbizottság tagjainak megválasztása, visszahívásuk és díjazásuk megállapítása;
10. a választott könyvvizsgáló megválasztása, visszahívása és díjazásának megállapítása;
11. a végelszámoló kijelölése;
12. a közhasznúsági melléklet elfogadása;
13. a minimális tagdíj megállapítása;
14. nemzetközi szervezetbe való belépés elhatározása;
15. a tagfelvételi kérelem elutasítása, valamint a kizárás ellen benyújtott jogorvoslati kérelem elbírálása;
16. mindazok a kérdések, amelyeket jogszabály a közgyűlés kizárólagos hatáskörébe utal, illetőleg amelyeket a közgyűlés saját hatáskörébe von.

4. A Közgyűlés határozathozatala:

4.1. A közgyűlésen minden **„rendes”** tagnak egy szavazata van. Tiszteletbeli és pártoló tagot szavazati jog nem illet meg. A közgyűlés határozatait a jelenlévők egyszerű szótöbbségével hozza, szavazategyenlőség esetén az indítvány elutasítottnak tekintendő vagy új szavazást kell tartani. Az éves beszámoló és a közhasznúsági melléklet elfogadásának kérdésében, továbbá az egyesület más civil szervezettel való egyesülésének, szétválásának elhatározása, valamint ***az egyesület jogutódlással, vagy jogutódlás nélküli megszűnéséről való döntés*** kimondásához a jelenlévők minősített (2/3-os) szótöbbségű határozathozatala szükséges.

(1) Az egyesület alapszabályának módosításához a jelen lévő tagok háromnegyedes szótöbbséggel hozott határozata szükséges.

(2) Az egyesület céljának módosításához és az egyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

4.2. A közgyűlés határozatait általában nyílt szavazással hozza. Személyi kérdésekben, továbbá ha a szavazásra jogosult tagok legalább 1/4-e indítványozza, a szavazás titkos.

A titkos szavazás a közgyűlés helyszínén egy külön teremben történik. Jelöletlen papírlapokra írják rá a jelölt nevét, amit egy erre a célra biztosított urnába bedobnak. A szavazás során mindenki egyenként és név nélkül szavaz.

A szavazás előtt szavazatszedő bizottságot választ a közgyűlés, mely 3 főből (elnök és 2 tag ) áll.

A titkos szavazásról külön jegyzőkönyv készül, amely tartalmazza:

 - a szavazás helyét, napját, kezdetét és végét,

 - szavazatszedő bizottság tagjainak nevét és tisztségét,

 - a szavazás során felmerült körülményeket.

 - a szavazás eredményét

(3) A titkos szavazásról hozott döntést is alakszerű határozatba kell foglalni

4.3. Összeférhetetlenségi szabályok:

(1) A tagok vagy az alapítók a döntéshozó szerv ülésén szavazással hozzák meg határozataikat.

(2) A határozat meghozatalakor nem szavazhat az,

a) akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

b) akivel a határozat szerint szerződést kell kötni;

c) aki ellen a határozat alapján pert kell indítani;

d) akinek olyan hozzátartozója érdekelt a döntésben, aki a jogi személynek nem tagja vagy alapítója;

e) aki a döntésben érdekelt más szervezettel többségi befolyáson alapuló kapcsolatban áll; vagy

f) aki egyébként személyesen érdekelt a döntésben.

(3) A tagok vagy az alapítók határozatukat a határozatképesség megállapításánál figyelembe vett szavazatok többségével hozzák meg. Ha a törvény egyszerű vagy azt meghaladó szótöbbséget ír elő a határozat meghozatalához, a létesítő okirat egyszerű szótöbbségnél alacsonyabb határozathozatali arányt előíró rendelkezése semmis. Ha a törvény egyhangúságot ír elő a határozat meghozatalához, a létesítő okirat ettől eltérő rendelkezése semmis.

4.4. A Közgyűlésről jegyzőkönyvet kell készíteni. A jegyzőkönyv vezetéséről az
Elnök gondoskodik. A jegyzőkönyvet az ülés elnöke, egy hitelesítő tag és a jegyzőkönyvvezető írja alá. A jegyzőkönyvet az ülést követő 15 napon belül meg kell küldeni az Elnökségnek és a Felügyelő Bizottságnak, akik arra észrevételt tehetnek. Az észrevételt a következő Közgyűlésen napirendre kell tűzni.

4.5. Határozatok Tára

a) A Közgyűlés döntéseiről az Elnök nyilvántartást (Határozatok Tára) vezet,
melyben a Közgyűlés határozatának tartalma, időpontja és hatálya, illetve a
döntést támogatók és ellenzők számaránya és - nem titkos szavazás esetén -
személye rögzítésre kerül. A Határozatok Tárába az Egyesület székhelyén - előzetesen egyeztetett időpontban - munkaidőben bárki betekinthet. Az Elnök a Közgyűlés döntéseit akként közli az érintettekkel, hogy az Egyesület faliújságján a székhelyen közszemlére teszi, illetve - amennyiben lehetőség van - levél útján ad tájékoztatást. Az Egyesület költségvetését,

az éves beszámolót az elfogadástól számított 30 napig kötelezően közzé kell tenni az Egyesület hivatalos internetes oldalára, a www.nautilus1270.hu honlapra feltöltve. Az Egyesület működésével kapcsolatosan keletkezett iratokba való betekintés rendjéről, valamint az Egyesület működésével, szolgáltatásai igénybevétele módjával, továbbá beszámolói közlésével kapcsolatos tájékoztatót állandó jelleggel az Egyesület a faliújságra függeszti ki.

b) Az Egyesület éves beszámolójába, közhasznúsági mellékletébe bárki betekinthet, abból saját költségére másolatot készíthet.

5. Rendkívüli Közgyűlés:

5.1. Rendkívüli közgyűlést kell összehívni:

a) az Egyesület elnökségének többségi határozata alapján;

b) ha Az Egyesület tagjainak 1/3-a - az ok és cél megjelölésével – írásban kezdeményezi;

c) a Felügyelő Bizottság erre irányuló indítványára;

d) ha a törvényességi felügyeletet gyakorló szerv elrendeli.

Az ügyvezető szerv köteles a rendkívüli közgyűlést összehívni a szükséges intézkedések megtétele céljából a következő esetekben is:

a) az egyesület vagyona az esedékes tartozásokat nem fedezi;

b) az egyesület előreláthatólag nem lesz képes a tartozásokat esedékességkor teljesíteni; vagy

c) az egyesület céljainak elérése veszélybe került.

A fenti három esetben összehívott közgyűlésen a tagok kötelesek az összehívásra okot adó körülmény megszüntetése érdekében intézkedést tenni vagy az egyesület megszüntetéséről dönteni.

5.2. Rendkívüli közgyűlés 3 napos időközzel - 14 napon belül is - összehívható,
postai értesítés vagy telefax útján. A rendkívüli közgyűlést a kezdeményezéstől
számított 30 napon belül össze kell hívni.

5.3. A rendkívüli közgyűlést a Felügyelő Bizottság erre irányuló indítványára, annak megtételétől számított 30 napon belül össze kell hívni, amennyiben ez nem történik meg, a közgyűlést a Felügyelő Bizottság jogosult a fenti általános szabályok szerint összehívni.

5.4. A rendkívüli közgyűlésre egyebekben a rendes közgyűlés szabályai az irányadók.

**B) AZ ELNÖKSÉG**

1. Az Elnökség az Egyesület legfőbb ügyintéző szerve. Az Egyesület
tevékenységét két közgyűlés közötti időszakban az Egyesület Elnöksége
irányítja. Az Elnökség az Egyesület működését érintő valamennyi kérdésben - a
Közgyűlés hatáskörébe tartozó kérdéseket kivéve - döntésre jogosult szerv.

2. Az Elnökség tagjainak száma, személyi feltételek és összeférhetetlenségi
 szabályok, a megbízatás keletkezése és megszűnése, a tagok jogai és kötelezettségei, a tagok díjazása

2.1. A tagok célja, hogy az Elnökség tagjai olyan személyek legyenek, akik az
Egyesület céljait megfelelően szolgálni tudják és ezért hatékonyan tevékenykednek.

2.2. Az Elnökség 5 főből áll. Az Elnökség saját tagjaiból, határozott
időtartamra – 4 évre - választja meg az elnököt. Az Elnökség összetétele: elnök, alelnök és a 3 elnökségi tag.

Az Egyesület elnöke:

**Dávid Mihály** 2337 Délegyháza József A. u. 13.

Az Egyesület alelnöke:

**Zoltán Gabriella** 2336 Dunavarsány Vörösmarty M. u. 115.

Az Egyesület elnökségi tagjai:

**Dávidné Gulyás Zsuzsanna** 2336 Dunavarsány Erkel F. u. 21.

**Pillár Bea** 2336 Dunavarsány Rét u. 11.

**Savanya Tamás** 2336 Dunavarsány Rét u. 11.

Az Elnökség intézi az Egyesület munkáját két közgyűlés között, dönt minden olyan ügyben, amelyek nem tartoznak a közgyűlés kizárólagos hatáskörébe.

Amennyiben az elnökség létszáma - bármely okból - 5 fő alá csökken, úgy az Elnök haladéktalanul köteles összehívni a közgyűlést új elnökségi tag választása érdekében.

Amennyiben az Elnök megbízatása szűnne meg, úgy a mindenkori korelnök köteles a teendőket ellátni.

2.3. Az Elnökség tagjait a Közgyűlés választja meg és kéri fel, a tagsági jogviszony a felkérés elfogadásával jön létre. A Közgyűlés jogosult az elnökségi tagot tisztségéből visszahívni és helyébe új elnökségi tagot választani. Az Elnökség saját összetételére vonatkozóan nem rendelkezik hatáskörrel.

2.4. Az Elnökség tagjai személyesen részt vesznek az Egyesület munkájában.

2.5. Összeférhetetlenségi és vezető tisztségviselői szabályok

A döntéshozó szerv, valamint az ügyvezető szerv határozathozatalában nem vehet részt az a személy, aki vagy akinek közeli hozzátartozója a határozat alapján

a) kötelezettség vagy felelősség alól mentesül, vagy

b) bármilyen más előnyben részesül, illetve a megkötendő jogügyletben egyébként érdekelt.

Nem minősül előnynek a közhasznú szervezet cél szerinti juttatásai keretében a bárki által megkötés nélkül igénybe vehető nem pénzbeli szolgáltatás, illetve az egyesület által tagjának, a tagsági jogviszony alapján nyújtott, létesítő okiratnak megfelelő cél szerinti juttatás.

Nem lehet a felügyelő szerv elnöke vagy tagja, illetve könyvvizsgálója az a személy, aki

a) a döntéshozó szerv, illetve az ügyvezető szerv elnöke vagy tagja (ide nem értve az egyesület döntéshozó szervének azon tagjait, akik tisztséget nem töltenek be),

b) a közhasznú szervezettel e megbízatásán kívüli más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll, ha jogszabály másképp nem rendelkezik,

c) a közhasznú szervezet cél szerinti juttatásából részesül – kivéve a bárki által megkötés nélkül igénybe vehető nem pénzbeli szolgáltatásokat, és az egyesület által tagjának a tagsági jogviszony alapján a létesítő okiratban foglaltaknak megfelelően nyújtott cél szerinti juttatást –, illetve

d) az a)–c) pontban meghatározott személyek közeli hozzátartozója.

A közhasznú szervezet megszűnését követő 3 évig nem lehet más közhasznú szervezet vezető tisztségviselője az a személy, aki korábban olyan közhasznú szervezet vezető tisztségviselője volt – annak megszűnését megelőző 2 évben legalább 1 évig –,

a) amely jogutód nélkül szűnt meg úgy, hogy az állami adó- és vámhatóságnál nyilvántartott adó- és vámtartozását nem egyenlítette ki,

b) amellyel szemben az állami adó- és vámhatóság jelentős összegű adóhiányt tárt fel,

c) amellyel szemben az állami adó- és vámhatóság üzletlezárás intézkedést alkalmazott, vagy üzletlezárást helyettesítő bírságot szabott ki,

d) amelynek adószámát az állami adó- és vámhatóság az adózás rendjéről szóló törvény szerint felfüggesztette vagy törölte.

(2) A vezető tisztségviselő, illetve az ennek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt.

 A) Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

B) Ha a vezető tisztségviselő jogi személy, a jogi személy köteles kijelölni azt a természetes személyt, aki a vezető tisztségviselői feladatokat nevében ellátja. A vezető tisztségviselőkre vonatkozó szabályokat a kijelölt személyre is alkalmazni kell.

C) A vezető tisztségviselő ügyvezetési feladatait személyesen köteles ellátni.

D) Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült.

E) Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet.

F) Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

2.6. A vezető tisztségviselő, illetve az ennek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt.

2.7. Az elnökségi tagok jogai és kötelezettségei:

1. részvétel az elnökségi üléseken és az elnökségi határozatok meghozatalában;
2. észrevételek, javaslatok tétele az Egyesület működésével, a szabadidős
sporttal kapcsolatban;
3. felvilágosítás kérése a szabadidős sporttal összefüggő kérdésekben, a
tisztségviselők döntéseivel kapcsolatban;
4. javaslattétel rendkívüli közgyűlés, elnökségi ülés összehívására;
5. megbízás alapján az Egyesület képviselete,
6. az Egyesületi határozatok és ajánlások megtartása, illetőleg végrehajtása.

2.8. Az Elnökség tagjai tevékenységüket díjazás nélkül, társadalmi tevékenységként végzik. Az Elnökség tagjai e tisztségük betöltésével kapcsolatos feladataik ellátása során keletkezett költségeik megtérítése érdekében költségtérítésben részesülhetnek.

2.9. Az Elnökség tagjai e tisztségükben újraválaszthatók.

2.10. Az elnökségi tagság – mint vezető tisztségviselői megbízatás - megszűnése

(1) Megszűnik a vezető tisztségviselői megbízatás

a) határozott idejű megbízatás esetén a megbízás időtartamának lejártával;

b) megszüntető feltételhez kötött megbízatás esetén a feltétel bekövetkezésével;

c) visszahívással;

d) lemondással;

e) a vezető tisztségviselő halálával vagy jogutód nélküli megszűnésével;

f) a vezető tisztségviselő cselekvőképességének a tevékenysége ellátásához szükséges körben történő korlátozásával;

g) a vezető tisztségviselővel szembeni kizáró vagy összeférhetetlenségi ok bekövetkeztével.

(2) A jogi személy tagjai, tagság nélküli jogi személy esetén a jogi személy alapítói a vezető tisztségviselőt bármikor, indokolás nélkül visszahívhatják.

(3) A vezető tisztségviselő megbízatásáról a jogi személyhez címzett, a jogi személy másik vezető tisztségviselőjéhez vagy döntéshozó szervéhez intézett nyilatkozattal bármikor lemondhat.

(4) Ha a jogi személy működőképessége ezt megkívánja, a lemondás az új vezető tisztségviselő kijelölésével vagy megválasztásával, ennek hiányában legkésőbb a bejelentéstől számított 60. napon válik hatályossá.

3. Az Elnök

3.1. Az Elnök az Egyesület legfőbb tisztségviselője, aki az Elnökség közreműködésével irányítja és vezeti az Egyesület tevékenységét. Az Elnök az Egyesületet önállóan jogosult képviselni és jegyezni.

3.2. Az Elnök feladatai és hatásköre:

* a Közgyűlés és az elnökségi ülés összehívása és vezetése;
* az Egyesület képviselete;
* az Alapszabály és egyéb szabályzatok, valamint a közgyűlési és elnökségi határozatok végrehajtásának irányítása és ellenőrzése;
* Egyesületi szervek munkájának figyelemmel kísérése;
* aláírási és utalványozási jog gyakorlása;
* az Elnökség nevében dönthet minden sürgős elhatározást igénylő ügyben, döntését azonban köteles a következő elnökségi ülésen bemutatni;
* az Egyesület gazdasági ügyei vitelének vezetése;
* ennek keretében jogosult munka- vagy munkavégzésre irányuló egyéb szerződéseket kötni;
* az Egyesület munkavállalóival (megbízottaival) szemben az Elnök gyakorolja a munkáltatói (megbízói) jogokat;
* mindazoknak a feladatoknak az ellátása, amelyeket jogszabály vagy jelen Alapszabály, illetve a Közgyűlés vagy az Elnökség a hatáskörébe utal;
* a vezető tisztségviselő feletti munkáltatói jogok gyakorlása, ha a vezető tisztségviselő az egyesülettel munkaviszonyban áll.

3.3. Az Elnök az Elnökség ülésein köteles beszámolni tevékenységéről.

3.4. Az Elnököt távolléte vagy akadályoztatása esetén a megbízott alelnök helyettesíti, azokat az ügyeket kivéve, melyek intézését az Elnök magának fenntartotta.

3.5. Az Elnök képviseleti jogkörét meghatározott ügyekben vagy az ügyek meghatározott csoportjára nézve az Egyesület más tisztségviselőjére átruházhatja.

4. Az Alelnök

4.1. Az Alelnököt az Egyesület Elnöksége, tagjai közül - titkos szavazással - választja meg. Megválasztásához az elnökségi tagok szavazatainak többsége szükséges. Az Alelnök személyére javaslatot az Elnökség bármely tagja tehet.

4.2. Az Alelnök feladata és hatásköre:

Az Elnököt tartós akadályoztatása esetén teljes jogkörrel helyettesíti, illetve ez esetben az Egyesületet önállóan képviseli. Egyébként az Alelnök az Elnök által reá átruházott jogkörben jogosult eljárni.

5. Az Elnökség hatásköre, feladata és felelőssége

5.1. Az Elnökség jogosult minden olyan döntést saját hatáskörébe vonni, amely nem
tartozik a Közgyűlés, illetve a Felügyelő Bizottság hatáskörébe. Az Elnökség dönt mindazokban az ügyekben, amelyeket az Elnök, illetve az elnökségi tagok döntés, illetve jóváhagyás végett az Elnökség elé terjesztenek.

1. Az elnök vagy az elnök akadályoztatása esetén az alelnök köteles a közgyűlést összehívni a szükséges intézkedések megtétele céljából, ha

a) az egyesület vagyona az esedékes tartozásokat nem fedezi;

b) az egyesület előreláthatólag nem lesz képes a tartozásokat esedékességkor teljesíteni;

vagy

c) az egyesület céljainak elérése veszélybe került.

2. Az 1. pont alapján összehívott közgyűlésen a tagok kötelesek az összehívásra okot adó

körülmény megszüntetése érdekében intézkedést tenni vagy az egyesület megszüntetéséről.

5.2. Az Elnökség köteles az éves beszámoló elkészítésével egyidejűleg
közhasznúsági mellékletet készíteni, amelynek elfogadása a Közgyűlés kizárólagos
hatáskörébe tartozik.

A közhasznúsági melléklet tartalmazza:

1. a számviteli beszámolót;
2. a költségvetési támogatás felhasználását;
3. a vagyon felhasználásával kapcsolatos kimutatást;
4. a cél szerinti juttatások kimutatását;
5. a központi költségvetési szervtől, az elkülönített állami pénzalaptól, a helyi
önkormányzattól, a kisebbségi települési önkormányzattól, a települési
önkormányzatok társulásától, az egészségbiztosítási önkormányzattól és
mindezek szerveitől kapott támogatás mértékét;
6. az Egyesület vezető tisztségviselőinek nyújtott juttatások értékét, illetve
összegét;
7. a közhasznú tevékenységről szóló rövid tartalmi beszámolót.

A közhasznúsági melléklet nyilvános, abba bárki betekinthet és abból saját költségére másolatot kérhet.

5.3. Az Elnökség feladatkörébe tartozik:

a) az egyesület napi ügyeinek vitele, az ügyvezetés hatáskörébe tartozó ügyekben a döntések meghozatala;

b) a beszámolók előkészítése és azoknak a közgyűlés elé terjesztése;

c) az éves költségvetés elkészítése és annak a közgyűlés elé terjesztése;

d) az egyesületi vagyon kezelése, a vagyon felhasználására és befektetésére vonatkozó, a közgyűlés hatáskörébe nem tartozó döntések meghozatala és végrehajtása;

e) az egyesület jogszabály és az alapszabály szerinti szervei megalakításának és a tisztségviselők megválasztatásának előkészítése;

f) a közgyűlés összehívása, a tagság és az egyesület szerveinek értesítése;

g) az ügyvezető szerv által összehívott közgyűlés napirendi pontjainak meghatározása;

h) részvétel a közgyűlésen és válaszadás az egyesülettel kapcsolatos kérdésekre;

i) a tagság nyilvántartása;

j) az egyesület határozatainak, szervezeti okiratainak és egyéb könyveinek vezetése;

k) az egyesület működésével kapcsolatos iratok megőrzése;

l) az egyesületet érintő megszűnési ok fennállásának mindenkori vizsgálata és annak bekövetkezte esetén az e törvényben előírt intézkedések megtétele; és

m) az alapszabály felhatalmazása alapján a tag felvételéről való döntés.

Elnökségi feladatok továbbá:

* a szabadidős sporttevékenység, valamint a szabadidős sportszervezetek
tevékenységének népszerűsítése,
* a szabadidős sport fejlesztési programjainak kidolgozása, éves programok
jóváhagyása,
* kapcsolattartás a sportirányítás képviselőivel, valamint a jelentős sportszervezetek egyesüléseivel,
* a nemzetközi tevékenység irányítása, a nemzetközi kapcsolatok szervezése,
* az egyesületi versenyek kiírása,
* a tagszervezetek sportrendezvényeinek koordinálása,
* szakmai bizottságok létrehozása,
* hatáskörébe utalt jogorvoslati kérelmek elbírálása,
* döntés az Egyesület részére ingatlanvagyon megszerzéséről, annak megterheléséről, elidegenítéséről, hitel felvételéről, jogokról való lemondásról, gazdasági vállalkozási tevékenység elhatározásáról, valamint minden olyan határozat meghozatala, amely alapján az Egyesületnek vagyonterhe vagy kötelezettsége keletkezik,
* tagjai közül az Alelnök megválasztása,
* könyvvizsgáló megbízása,
* az Elnökség - megfelelő fedezet birtokában - dönt a rendkívüli, költségvetésben nem szereplő, valamint az előirányzatot meghaladó kiadásokról, illetve az előirányzatok évközi módosításáról, átcsoportosításáról.

5.4. Az Elnökség dönthet akként, hogy bizonyos átruházható hatásköröket az Elnökre vagy az Egyesület más tisztségviselőire ruház át, akik kizárólag az átruházott hatáskörben járnak el.

5.5. Az Elnökség felelős az Egyesület működési körében az általa hozott, valamint az általa másra delegált hatáskörben hozott valamennyi döntésért.

5.6 Az Elnökség felelőssége az Egyesület vagyonának leghatékonyabb működtetése, így feladata mindent megtenni annak érdekében, hogy az Egyesület vagyonát a jogszabályoknak és a törvényes gazdasági lehetőségeknek megfelelően gyarapítsa és az Egyesület céljainak megvalósulását elősegítse.

6. Az Elnökségi ülés, az ülés összehívása, határozatképesség, jegyzőkönyv, elnökségi határozat, Elnökségi Határozatok Tára, határozatok közlése és nyilvánosságra hozatala

1. Az Elnökség testületként jár el, hatáskörét testületként gyakorolja.
2. Az Elnökség szükség szerint, de évente legalább 2 alkalommal ülést tart. Az ülést az
Elnök készíti elő és vezeti.

6.3. Az ülést az Elnök hívja össze. Az összehívás írásbeli meghívóval történik, a meghívót az elnökségi ülésre levélben, vagy telefaxon, illetve küldönc útján kell elküldeni. A meghívót az ülés előtt legalább 8 nappal kézbesíteni kell a meghívottaknak. A meghívónak tartalmaznia kell az ülés helyét, időpontját és napirendjét. Rendkívüli esetben az ülés 3 napos időközzel - 8 napon belül is – összehívható telefax vagy telefon útján. Az elnökségi ülés összehívásáról az elnök az elnökségi tagok legalább 1/3-ának kérésére 15 napon belül köteles intézkedni, amennyiben ezt nem teszi meg, a Elnökségi ülést az összehívást kezdeményezők jogosultak a fenti általános szabályok szerint összehívni. Az elnökségi ülést ezen felül a Felügyelő Bizottság erre irányuló indítványára, annak megtételétől számított 15 napon belül össze kell hívni, amennyiben ez nem történik meg, az elnökségi ülést a Felügyelő Bizottság jogosult a fenti általános szabályok szerint összehívni.

6.4. Az Elnökség ülésén az Elnökség tagjai és - állandó meghívottként, tanácskozási
joggal - a Felügyelő Bizottság elnöke és ha van, az állandó könyvvizsgáló,
valamint a jegyzőkönyvvezetőnek felkért személy vesznek részt. Eseti
jelleggel, a napirendtől függően az ülésre harmadik személyek is meghívhatók
(eseti meghívottak). Az Elnökség ülései általában nyilvánosak. Az Elnökség
2/3-os többségi határozattal azonban a nyilvánosságot korlátozhatja, ha olyan
kérdés tárgyalása kerül napirendre, amely személyhez fűződő jogokat sérthet
nyilvánosságra kerülése esetén.

1. Az Elnökségi ülés akkor határozatképes, ha az ülésen legalább 3 (három) tag
jelen van. A határozatképtelenség miatt elmaradt ülést 15 napon belül ismételten
meg kell tartani. Az ismételt ülésre a tagok rövid úton is meghívhatók. Ebben az
esetben az értesítés és az ülés napja között legalább 3 napnak el kell telnie.
2. Az elnökségi ülésen minden elnökségi tagnak egy szavazata van. Az Elnökség határozatait a jelenlévők egyszerű szótöbbségével hozza, szavazategyenlőség esetén a kérdést vagy elvetettnek kell tekinteni vagy új szavazást kell tartani.

6.7. Az Elnökség határozatait nyílt szavazással hozza. Személyi kérdésekben bármely tag kérésére a szavazás titkos. Titkos szavazás esetén csak szavazattöbbséggel hozható meg a határozat, szavazategyenlőség esetén az indítvány elutasítottnak tekintendő.

6.8. Az Elnökség határozathozatalában nem vehet részt az a személy, aki vagy akinek közeli hozzátartozója - azaz házastársa, egyenes ágbeli rokona, örökbefogadott, mostoha és nevelt gyermeke, örökbefogadó, mostoha és nevelő szülője, vagy testvére -, vagy élettársa a határozat alapján kötelezettség vagy felelősség alól mentesül, vagy bármilyen más előnyben részesül, illetve a megkötendő jogügyletben egyébként érdekelt. Nem minősül előnynek a közhasznú szervezet cél szerinti juttatásai keretében a bárki által megkötés nélkül igénybe vehető nem pénzbeli szolgáltatás, illetve az Egyesület által tagjának, a tagsági jogviszony alapján nyújtott, létesítő okiratnak megfelelő cél szerinti juttatás.

6.9. Az Elnökség döntését az érintettekkel az Elnökség ülését követő 30 napon belül
írásban közli.

6.10. Az Elnökség üléseiről jegyzőkönyvet kell készíteni. A jegyzőkönyv
vezetéséről az Elnök gondoskodik. A jegyzőkönyvet az ülés elnöke, egy
hitelesítő Elnökségi tag és a jegyzőkönyvvezető írja alá. A jegyzőkönyvet az
ülést követő 15 napon belül meg kell küldeni a Elnökség tagjainak és a
Felügyelő Bizottságnak, akik arra észrevételt tehetnek. Az észrevételt a
következő elnökségi ülésen napirendre kell tűzni.

6.11. Az Elnökségi ülés döntéseiről az Elnök nyilvántartást (Elnökségi Határozatok Tára) vezet, melyben az Elnökség határozatának tartalma, időpontja és hatálya, illetve a döntést támogatók és ellenzők számaránya és - nem titkos szavazás esetén - személye rögzítésre kerül. Az Elnökségi Határozatok Tárába az érintettek az Egyesület székhelyén - előzetesen egyeztetett időpontban - munkaidőben betekinthetnek.

6.12. Az Elnökség döntéseit - a döntés meghozatalát követő 30 napon belül - az
Egyesület faliújságján történő kifüggesztés útján hozza nyilvánosságra.

6.13. A jelen Alapszabályban nem szabályozott kérdésekben működési szabályait,
ügyrendjét az Elnökség saját maga határozza meg azzal, hogy a működési
szabályok és az ügyrend nem állhatnak ellentétben jelen okirat rendelkezéseivel.

7. Az Egyesület képviselete, bankszámla feletti rendelkezés

1. Az Egyesületet az Elnök képviseli és jegyzi oly módon, hogy a géppel vagy
kézzel előírt, előnyomott vagy nyomtatott szöveg alá önállóan írja a teljes nevét
az aláírási címpéldánynak megfelelően.

A bankszámla feletti rendelkezésre jogosult: az Elnök önállóan, vagy igazolt akadályoztatása esetén a másik két Elnökségi tag együttesen

**C) AZ EGYESÜLET TITKÁRSÁGA**

Az Egyesület napi tevékenységével kapcsolatos teendők ellátására Titkárságot állíthat fel. A Titkárság vezetője felelős az operatív feladatokért.

Az Egyesület által nyújtott cél szerinti juttatások bárki által megismerhetők. Az Egyesület működésével kapcsolatban keletkezett iratokba, illetőleg a közhasznúsági mellékletbe - a hatályos jogszabályi rendelkezések figyelembevételével - az Egyesület székhelyén, a betekintést megelőző 5 munkanapon belül benyújtott írásos bejelentés alapján, előzetesen egyeztetett időpontban - munkaidőben - lehet betekinteni és azokból a betekintő költségére másolatot készíttetni.

**D) AZ EGYESÜLET FELÜGYELŐ BIZOTTSÁGA**

A Felügyelő Bizottság az Egyesület érdekeinek megóvása céljából az ügyvezetés ellenőrzését ellátó szerv.

1. A Felügyelő Bizottság létszáma, tagjai, a megbízatás keletkezése és
megszűnése, összeférhetetlenségi szabályok

1. Az Egyesület Felügyelő Bizottsága 3 (három) tagból áll.
2. A Felügyelő Bizottság tagjait a Közgyűlés választja meg és kéri fel határozott,
5 éves időtartamra, a tagsági jogviszony a felkérés írásos jognyilatkozattal
történő elfogadásával jön létre. A Közgyűlés jogosult a felügyelő bizottsági
tagot tisztségéből visszahívni és helyébe új felügyelő bizottsági tagot kijelölni és
felkérni.
3. A Felügyelő Bizottság tagjai az első ülésen maguk közül elnököt választanak. A
Felügyelő Bizottság elnökét a Felügyelő Bizottság ügyrendjében meghatározott
szabályok szerint lehet a Felügyelő Bizottság más tagja által helyettesíteni.

l.4. Nem lehet a Felügyelő Bizottság elnöke vagy tagja az a személy, aki

a) a legfőbb szerv, illetve az ügyintéző és képviseleti szerv elnöke vagy tagja (ide nem értve az egyesület legfőbb szervének azon tagjait, akik tisztséget nem töltenek be),

b) a közhasznú szervezettel a megbízatásán kívüli más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll, ha jogszabály másképp nem rendelkezik,

c) a közhasznú szervezet cél szerinti juttatásából részesül - kivéve a bárki által megkötés nélkül igénybe vehető nem pénzbeli szolgáltatásokat, és az egyesület által tagjának a tagsági jogviszony alapján a létesítő okiratban foglaltaknak megfelelően nyújtott alapcél szerinti juttatást -, illetve

d) az a)-c) pontban meghatározott személyek közeli hozzátartozója.

A Felügyelő Bizottság elnökével és tagjaival - mint vezető tisztségviselőkkel - szembeni további követelmények és kizáró okok:

(1) Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

(2) Ha a vezető tisztségviselő jogi személy, a jogi személy köteles kijelölni azt a természetes személyt, aki a vezető tisztségviselői feladatokat nevében ellátja. A vezető tisztségviselőkre vonatkozó szabályokat a kijelölt személyre is alkalmazni kell.

(3) A vezető tisztségviselő ügyvezetési feladatait személyesen köteles ellátni.

(4) Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült.

(5) Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet.

(6) Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

A Felügyelő Bizottság elnöke vagy tagja, illetve az ennek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt.

(1) A tagok vagy az alapítók a létesítő okiratban 3 tagból álló felügyelőbizottság létrehozását rendelték el azzal a feladattal, hogy az ügyvezetést a jogi személy érdekeinek megóvása céljából ellenőrizze.

(2) A felügyelőbizottság tagja az a nagykorú személy lehet, akinek cselekvőképességét a tevékenysége ellátásához szükséges körben nem korlátozták. Nem lehet a felügyelőbizottság tagja, akivel szemben a vezető tisztségviselőkre vonatkozó kizáró ok áll fenn, továbbá aki vagy akinek a hozzátartozója a jogi személy vezető tisztségviselője.

(3) A felügyelőbizottság tagjai a felügyelőbizottság munkájában személyesen kötelesek részt venni. A felügyelőbizottság tagjai a jogi személy ügyvezetésétől függetlenek, tevékenységük során nem utasíthatóak.

(4) Az első felügyelőbizottság tagjait a létesítő okiratban kell kijelölni, ezt követően a döntéshozó szerv választja a felügyelőbizottsági tagokat. A felügyelőbizottsági tagsági jogviszony az elfogadással jön létre.

(5) A felügyelőbizottsági tagság megszűnésére a vezető tisztségviselői megbízatás megszűnésére vonatkozó szabályokat kell alkalmazni, azzal, hogy a felügyelőbizottsági tag lemondó nyilatkozatát a jogi személy vezető tisztségviselőjéhez intézi.

1.5. A Felügyelő Bizottság tagjai díjazásban nem részesülhetnek, de igényt
tarthatnak az e tisztség ellátásával kapcsolatban felmerülő szükséges és indokolt
költségeik megtérítésére.

1.6. A Felügyelő Bizottsági tagság elhalálozással, lemondással, visszahívással vagy
az Egyesület megszűnésével szűnik meg.

2. A Felügyelő Bizottság hatásköre és feladatai

2.1. A Felügyelő Bizottság feladatai:

1. az Egyesület pénz- és vagyonkezelésének vizsgálata;
2. a civil szervezetek gazdálkodására vonatkozó jogszabályok és egyéb kötelező előírások betartása és betartatása;
3. a tagdíjak befizetésének ellenőrzése;
4. az éves mérleg (zárszámadás) felülvizsgálata;
5. a gazdálkodás célszerűségének, szabályszerűségének, az előirányzott bevételek és kiadások teljesítésének évenkénti felülvizsgálata;
6. a bizonylati fegyelem betartásának ellenőrzése;
7. az egyesületi vagyon megóvása érdekében szükséges intézkedések megtételének ellenőrzése.

2.2. Feladatainak ellátása érdekében a Felügyelő Bizottságot az alábbi jogok illetik meg:

2.2.1. Jelentés, tájékoztatás és felvilágosítás kérése

A Felügyelő Bizottság az Elnökségtől jelentést, az Egyesület munkavállalóitól pedig tájékoztatást vagy felvilágosítást kérhet. Az Elnökség és a munkavállalók a kért jelentést, tájékoztatást vagy felvilágosítást lehetőleg haladéktalanul, de legkésőbb 30 napon belül kötelesek megadni.

2.2.2. Iratbetekintés

A Felügyelő Bizottság tagjai az Egyesület könyveibe és irataiba korlátozás nélkül betekinthetnek, azokat megvizsgálhatják.

2.2.3. Ellenőrzés, célvizsgálat

A Felügyelő Bizottság éves ellenőrzési terv alapján dolgozik, melyről az Elnökséget tájékoztatja. Az ellenőrzés végrehajtásába külső szakértők is bevonhatók. Az ellenőrzés megkezdéséről a Felügyelő Bizottság elnöke köteles tájékoztatni az Elnököt. Az ellenőrzés során a Felügyelő Bizottság a pénzügyi­, gazdasági, illetőleg a belső ellenőrzésre vonatkozó szabályok szerint jár el. Az ellenőrzés tapasztalatairól a Felügyelő Bizottság elnöke a vizsgálat befejezésétől számított 15 napon belül tájékoztatja az Elnökséget. Ha a vizsgálat szabálytalanságot, vagy rendellenességet állapít meg, egyúttal ennek megszüntetésére is fel kell hívni a figyelmet. A vizsgálatot követő intézkedési terv végrehajtását - az abban meghatározott határidő elteltétől számított 30 napon belül - a Felügyelő Bizottság utóvizsgálattal ellenőrzi. A Felügyelő Bizottság, ha az Egyesület céljainak megvalósítását veszélyeztetve látja, vagy erre az Elnökség felkéri, jogosult célvizsgálatot folytatni. A célvizsgálat eredményét rögzítő jelentést az Elnökségnek meg kell küldeni, amely arra észrevételeket tehet.

2.2.4. A Felügyelő Bizottság Közgyűléssel és Elnökségi üléssel kapcsolatos jogai

1. A Felügyelő Bizottság a Közgyűlésen, a Felügyelő Bizottság elnöke az
Elnökség ülésén tanácskozási joggal részt vesz.
2. A Felügyelő Bizottság köteles a Közgyűlést tájékoztatni és rendkívüli
Közgyűlés összehívását kezdeményezni, ha a 2.2.3. pontban foglalt eljárás
során a kifogásolt gyakorlat fennállását az Elnökség nem ismeri el, vagy az
utóvizsgálat nem vezet eredményre, vagy az Elnökség tagjainak felelősségre
vonását megalapozó tény merült fel. A Közgyűlést a Felügyelő Bizottság
indítványára - annak megtételétől számított 30 napon belül - össze kell
hívni. E határidő eredménytelen eltelte esetén a Közgyűlés összehívására a
Felügyelő Bizottság is jogosult.
3. Ha a Közgyűlés vagy az Elnökség a törvényes működés helyreállítása
érdekében szükséges intézkedéseket nem teszi meg, a Felügyelő Bizottság
köteles haladéktalanul értesíteni a törvényességi felügyeletet ellátó szervet.

2.2.5. Jelentés a Közgyűlésnek

A Felügyelő Bizottság tevékenységéről a Közgyűlést évente egyszer, jelentés formájában tájékoztatja.

3. A Felügyelő Bizottsági ülés

3.1. A Felügyelő Bizottság szükség szerint, de évente legalább 2 alkalommal ülést tart. Az évi minimum 2 alkalomból az egyik mindenképpen az éves beszámolót és közhasznúsági mellékletet elfogadó közgyűlés összehívása előtt kell, hogy történjen. A Felügyelő Bizottsági ülések nyilvánosak. A Felügyelő Bizottsági ülést a Felügyelő Bizottság elnöke hívja össze meghívóban megjelölt helyre, időpontra és napirendi pontokkal, továbbá a Felügyelő Bizottság elnöke látja el az üléssel kapcsolatos levezető elnöki teendőket. Az ülésre szóló meghívókat az ülés előtt oly módon kell eljuttatni a Felügyelő Bizottsági tagoknak, hogy azokat ők legkésőbb az ülés előtt 3 nappal kézhez vegyék.

1. A Felügyelő Bizottság határozatképes, ha tagjai közül legalább 2 (két) fő jelen
van. A Felügyelő Bizottság döntéseit nyílt szavazással, szótöbbséggel hozza. Ha az ülésen csak két tag van jelen, akkor a döntéseket egyhangú szavazással kell meghozni. A
Felügyelő Bizottság minden tagjának egy szavazata van, szavazategyenlőség
esetén a kérdést elvetettnek kell venni vagy új szavazást kell tartani.
2. A Felügyelő Bizottság tagjai az első ülésen maguk közül elnököt választanak.
3. A Felügyelő Bizottság üléseiről jegyzőkönyvet kell vezetni, amelyre az
elnökségi ülés jegyzőkönyvére vonatkozó szabályok megfelelően
alkalmazandók azzal, hogy a jegyzőkönyvet a jelenlévő felügyelő bizottsági
tagok írják alá.
4. Felügyelő Bizottsági Határozatok Tára

A Felügyelő Bizottság döntéseiről az Elnök nyilvántartást (FB-Határozatok Tára) vezet, amelyben a Felügyelő Bizottság határozatának tartalma, időpontja és hatálya, illetve a döntést támogatók és ellenzők számaránya rögzítésre kerül. Az FB-Határozatok Tárába a Felügyelő Bizottsági Elnökkel előzetesen egyeztetett feltételekkel bárki betekinthet.

3.6. A jelen Alapszabályban nem szabályozott kérdésekben működési szabályait,
ügyrendjét a Felügyelő Bizottság saját maga határozza meg azzal, hogy a működési szabályok és az ügyrend nem állhat ellentétben jelen okirat rendelkezéseivel.

3.7. A Felügyelő bizottság tagjai:

* elnök: **Mekler Andrea** 2336 Dunavarsány Halász Lajosné u. 28/a.
* tag: **Zupka József** 2336 Dunavarsány Jókai u. 24.
* tag: **Pittnauer János** 2336 Dunavarsány Bokréta u. 6.

**E) A SZAKOSZTÁLY**

Az Egyesület a versenysport működésének biztosítására létrehozhat Szakosztályt ahol elsősorban kifejezetten versenyfelkészítés folyik. A Szakosztályt a Szakosztályvezető irányítja. A Szakosztályt a Közgyűlés nem nyilvánítja külön jogi személlyé, az Egyesület megszűnésével a Szakosztály automatikusan megszűnik. A Szakosztályt a Közgyűlés határozatával megszüntetheti, amennyiben fenntartása a továbbiakban nem indokolt.

A Szakosztály és a Szakosztályvezető feladata:

1. az erkölcsi és sportszerű normákra történő nevelés;
2. az Egyesület céljai megvalósításának elősegítése;
3. sportszakmai képzés és felkészítés (különösen versenyekre);
4. versenyek, mérkőzések szervezése és lebonyolítása;
5. az elnökség által meghatározott keretek között gazdasági feladatok ellátása, gazdálkodás a szakosztályra bízott egyesületi vagyonnal az egyesület alszámlájának kezelése;
6. közreműködés az ifjúsági és lakossági szabadidősporttal összefüggő egyesületi feladatok megvalósításában;
7. a hatáskörébe utalt egyéb feladatok ellátása.

**V. Az Egyesület gazdálkodása**

1. Vagyonkezelés

1. Az Egyesület költségeinek fedezésére a költségvetése szerint gazdálkodik, a
vagyont a vagyonkezelés szabályai szerint hasznosítja.
2. Az Egyesület a megfogalmazott közfeladatok szerinti
tevékenységet mellett vállalkozási tevékenységet folytathat nem veszélyeztetve a közfeladat ellátását

1.3. Az Egyesület váltót, illetve más hitelviszonyt megtestesítő értékpapírt nem bocsáthat ki.

1. Az Egyesület vállalkozásának fejlesztéséhez közhasznú tevékenységét
veszélyeztető mértékű hitelt nem vehet fel és az államháztartás alrendszereitől
kapott támogatást hitel fedezetéül, illetve hitel törlesztésére nem használhatja
fel.
2. Az Egyesület vagyona hasznosítható, hasznosítása az alábbi módokon történik:
* az Egyesület szabad pénzeszközeit betétbe helyezheti, az Egyesület befektetési szabályzatában foglalt rendben állam által garantált értékpapírba fektetheti;
* az Egyesület a kizárólag Egyesületi célú tevékenységét szolgáló vagyontárgyait - a bevétel Egyesületi célú felhasználása érdekében – értékesítheti, bérbe adhatja
* ellenérték fejében az Egyesületi céllal azonos körben az alábbi szolgáltatásokat (Egyesületi célú tevékenység) végezheti: oktatás; szórakoztató, kulturális és sportszolgáltatás., eszközök és az épület bérbe adása

2. Az Egyesület gazdálkodása

Az Egyesület - kizárólag az Egyesület közhasznú céljai elérése érdekében, azokat nem veszélyeztetve - másodlagos gazdasági-vállalkozási tevékenységként előadás- és rendezvényszervezést, és ezek teljes körű lebonyolítását, sporttevékenységet, az Egyesület számára pénzforrások felkutatását és szerzését, sportesemények szervezését és lebonyolítását, valamint tevékenységének népszerűsítésére és ismertetésére kiadói tevékenységet folytathat.

Az Egyesület az eszközeit, felszereléseit és az általa üzemeltetett csónakházat magánszemélyeknek, civil szervezeteknek vagy vállalkozásoknak használatra térítés ellenében kiadhatja. A bérleti díjakat az Elnökség évente ellenőrzi és szükség esetén módosítja.

Ezen tevékenységek TEÁOR ’08 számok szerint az alábbiak:

 58.11’08 Könyvkiadás

 58.14’08 Folyóirat, időszaki kiadvány kiadása

 58.19’08 Egyéb kiadói tevékenység

 55.30’08 Kemping szolgáltatás

 55.20’08 Üdülési egyéb átmeneti szálláshely szolgáltatás

 55.90’08 Egyéb szálláshely szolgáltatás

 59.20’08 Hangfelvétel készítése, kiadása

 70.21’08 PR, kommunikáció

 70.22’08 Üzletviteli, egyéb vezetési tanácsadás

 73.12’08 Médiareklám

 74.90’08 M.n.s e szakmai, tudományos, műszaki tevékenység

 77.21’08 Szabadidős sporteszköz kölcsönzés

 82.99’08 M.n.s. egyéb kiegészítő üzleti szolgáltatás

 85.51’08 Sport, szabadidős képzés

 85.60’08 Oktatást kiegészítő tevékenység

 93.11’08 Sportlétesítmény működtetése

 93.12’08 Sportegyesületi tevékenység

 93.19’08 Egyéb sporttevékenység

 93.29’08 M.n.s. egyéb szórakoztatás, szabadidős tevékenység

 94.99’08 M.n.s. egyéb közösségi, társadalmi tevékenység

Az Egyesület gazdálkodása során elért eredményét nem osztja fel, azt az Egyesület közhasznú tevékenységére fordítja.

3. Befektetési szabályok

Az Egyesület az egyesületi célok megvalósításához időlegesen fel nem használt eszközeit (szabad egyesületi eszközök) a jogszabály által megengedett formákban (befektetési formák) fektetheti be, illetve ilyen befektetési formákban tarthatja. Amennyiben befektetési tevékenységet ténylegesen végez, az Egyesület a Befektetési Szabályzatot elkészíti és a bírósághoz benyújtja.

Az Egyesület csak saját eszközeit fektetheti be. Az Egyesületi befektetéseknek összhangban kell lenniük az Egyesület rövid és hosszú távú kötelezettségeivel, fenntartva a folyamatos fizetőképességet.

4. Nyilvántartási szabályok

Az Egyesületnek a cél szerinti tevékenységéből, illetve vállalkozási tevékenységéből származó bevételeit és ráfordításait elkülönítetten kell nyilvántartani.

4.1. Az Egyesület bevételei:

a) az államháztartás alrendszereitől vagy más adományozótól közhasznú céljára vagy működési költségei fedezésére kapott támogatás, illetve adomány;

1. a közhasznú tevékenység folytatásából származó, ahhoz közvetlenül kapcsolódó
bevétel;
2. az egyéb cél szerinti tevékenység folytatásából származó, ahhoz közvetlenül
kapcsolódó bevétel;
3. az Egyesület eszközeinek befektetéséből származó bevétel;
4. tagdíjak;

f) egyéb, más jogszabályokban meghatározott bevétel;

g) a vállalkozási tevékenységből származó bevétel.

4.2. Az Egyesület költségei:

1. a közhasznú tevékenység érdekében felmerült közvetlen költségek (ráfordítások,
kiadások);
2. az egyéb cél szerinti tevékenység érdekében felmerült közvetlen költségek
(ráfordítások, kiadások);
3. a vállalkozási tevékenység érdekében felmerült közvetlen költségek
(ráfordítások, kiadások);
4. a közhasznú és egyéb vállalkozási tevékenység érdekében felmerült közvetett
költségek (ráfordítások, kiadások), amelyeket bevételarányosan kell megosztani.

Az Egyesület nyilvántartásaira egyebekben a reá irányadó könyvvezetési szabályokat kell alkalmazni.

**VI. Az Egyesület megszűnése**

1. Az Egyesület - mint jogi személy - jogutód nélküli megszűnése:

(1) A jogi személy jogutód nélkül megszűnik, ha

a) határozott időre jött létre és a meghatározott időtartam eltelt;

b) megszűnése meghatározott feltétel bekövetkezéséhez kötött és e feltétel bekövetkezett;

c) a tagok vagy alapítók kimondják megszűnését; vagy

d) az arra jogosult szerv megszünteti

feltéve mindegyik esetben, hogy a jogi személy vagyoni viszonyainak lezárására irányuló megfelelő eljárás lefolytatását követően a bíróság a jogi személyt a nyilvántartásból törli.

(2) A jogutód nélkül megszűnt jogi személynek a hitelezők kielégítése után fennmaradt vagyona a jogi személy tagjait, tagság nélküli jogi személy esetén az alapítói jogok gyakorlóit illeti meg olyan arányban, amilyen arányban ők vagy jogelődjük a jogi személy javára vagyoni hozzájárulást teljesítettek.

(3) A jogutód nélkül megszűnt jogi személy tagjai és alapítója a felosztott vagyonból való részesedésük mértékéig kötelesek helytállni a megszűnt jogi személy ki nem elégített tartozásaiért.

2. A sportegyesület jogutód nélküli megszűnése esetén a szakosztály jogi személyisége is megszűnik. A jogi személy szakosztály kötelezettségeiért a sportegyesület kezesi felelősséggel tartozik. A sportegyesület bírósági feloszlatása esetén a hitelezők kielégítése után fennmaradó vagyon állami tulajdonba kerül, és azt a sportpolitikáért felelős miniszter által vezetett minisztérium költségvetésében az utánpótlás-nevelés támogatására kell fordítani.

A sportegyesületnek a bírósági nyilvántartásból való törlésére akkor kerülhet sor, ha a MOB igazolja, hogy a sportegyesület az állami sportcélú támogatás felhasználásával e törvényben, valamint az államháztartás működésére vonatkozó jogszabályokban foglaltaknak megfelelően elszámolt, vagy azt, hogy a sportegyesület állami sportcélú támogatásban nem részesült.

3. Jogutódlással történő megszűnés:

Egyesület más jogi személlyé nem alakulhat át, csak egyesülettel egyesülhet és csak egyesületekre válhat szét.

4. A jogutód nélküli megszűnés okai:

A jogi személy jogutód nélküli megszűnésének általános esetein túl az egyesület jogutód nélkül megszűnik, ha

a) az egyesület megvalósította célját vagy az egyesület céljának megvalósítása lehetetlenné vált, és új célt nem határoztak meg; vagy

b) az egyesület tagjainak száma hat hónapon keresztül nem éri el a 10 főt.

5. Rendelkezés a fennmaradó vagyonról:

(1) Az egyesület jogutód nélküli megszűnése esetén a hitelezők követeléseinek kiegyenlítése után fennmaradó vagyont az alapszabályban meghatározott, az egyesület céljával megegyező vagy hasonló cél megvalósítására létrejött közhasznú szervezetnek kell átadni. A nyilvántartó bíróság jogszabályban meghatározott szervezetnek juttatja a vagyont, ha az alapszabály nem tartalmaz rendelkezést a megszűnő egyesület vagyonáról, vagy ha az alapszabályban megjelölt közhasznú szervezet a vagyont nem fogadja el vagy azt nem szerezheti meg.

(2) A fennmaradó vagyon sorsáról a nyilvántartó bíróság a törlést kimondó határozatában rendelkezik, a vagyonátruházás teljesítésére szükség esetén ügygondnokot rendel ki. A vagyon feletti rendelkezési jog az egyesület törlésével száll át az új jogosultra.

6. A vezető tisztségviselők felelőssége jogutód nélküli megszűnés esetén:

(1) Az egyesület jogutód nélküli megszűnése után a vezető tisztségviselőkkel szemben e minőségükben az egyesületnek okozott károk miatti kártérítési igényt - a jogerős bírósági törléstől számított egy éven belül - az egyesület törlésének időpontjában tagsági jogviszonyban álló tag vagy az érvényesítheti, akinek a részére a megszűnéskor fennmaradó egyesületi vagyont át kellett adni, vagy ha lett volna vagyon, át kellett volna adni.

(2) Ha az egyesület jogutód nélkül megszűnik, a hitelezők kielégítetlen követelésük erejéig kártérítési igényt érvényesíthetnek az egyesület vezető tisztségviselőivel szemben a szerződésen kívül okozott károkért való felelősség szabályai szerint, ha a vezető tisztségviselő az egyesület fizetésképtelenségével fenyegető helyzet beállta után a hitelezői érdekeket nem vette figyelembe. Ez a rendelkezés végelszámolással történő megszűnés esetén nem alkalmazható.

7. Választottbírósági eljárás kikötése:

Az egyesület alapszabálya vagy a jogvitában érintett személyek megállapodása a tagsági jogviszonyból, továbbá az egyesületi szervek és a tagok egymás közti jogviszonyából eredő jogvitákra állandó vagy eseti választottbíróság eljárását kötheti ki.

 Az egyesület megszűnése a 2011. évi CLXXV törvény (Ectv) II. fejezetében foglaltak szerint történik.

**VII. Egyéb rendelkezések**

1. Az Egyesület közvetlen politikai tevékenységet nem folytat és nem folytathat***. Közvetlen politikai tevékenységnek minősül párt érdekében végzett politikai tevékenység, az országgyűlési képviselői választáson történő jelöltállítás, a megyei, fővárosi önkormányzat képviselő-testületébe történő jelöltállítás, az Európai Parlament tagjának történő jelölés, a megyei jogú város képviselő-testületébe történő jelöltállítás, valamint a polgármester jelölése. Nem minősül közvetlen politikai tevékenységnek a külön törvényben meghatározott nemzetiségi szervezet által a helyi, illetve nemzetiségi önkormányzati képviselői választáson történő jelöltállítás valamint a polgármester jelölése.***
2. Az Egyesület nem zárja ki, hogy közhasznú szolgáltatásaiból - tagjain kívül -
más is részesüljön.
3. Az Egyesület mint közhasznú szervezet, működésének, szolgáltatásai igénybevétele módjának és beszámolói közlésének nyilvánosságát az ezekről szóló, az Egyesület hivatalos internetes oldalára, a www.nautilus1270.hu honlapra feltöltött hirdetmények útján biztosítja.
4. Jelen Alapszabály 5 egymással mindenben megegyező eredeti példányban készült és valamennyi példány 28 oldalból áll.
5. Jelen okiratban nem szabályozott kérdésekben a Sportról szóló törvény; a Polgári Törvénykönyv; az Egyesülési jogról, a közhasznú jogállásról, valamint a civil szervezetek működéséről és támogatásáról szóló törvény; valamint a Civil szervezetek bírósági nyilvántartásáról szóló törvény rendelkezései az irányadók.

**VIII. Záradék**

Jelen, módosításokkal egységes szerkezetű alapszabályt **-** ***amelynek szövege megfelel a létesítő okirat módosítások alapján hatályos tartalmának -*** az 1270.sz. Nautilus Vízicsapat a ***2016. január 9–én*** tartott rendkívüli közgyűlésén elfogadta.

***Dunavarsány, 2016. január 9.*** -----------------------------------------

Dávid Mihály Elnök

Tanúk:

Kulimak József Herczeg Mariann

2336 Dunavarsány Halász L-né u38 2336 Dunavarsány, Ősz u. 3.

Aláírás: ………………………. Aláírás: ………………………